

VLADA REPUBLIKE HRVATSKE

Zagreb, 17. ožujka 2022.

|  |  |
| --- | --- |
| **Predlagatelj:** | Ministarstvo gospodarstva i održivog razvoja |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog zaključka o prihvaćanju daljnje dodjele dodatnih sredstava preko raspoložive alokacije za projekte vodno – komunalnog sektora odobrenih u okviru Operativnog programa - Konkurentnost i kohezija 2014. – 2020. |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

PRIJEDLOG

Na temelju članka 31. stavka 3. Zakona o Vladi Republike Hrvatske (Narodne novine, br. 150/11, 119/14, 93/16 i 116/18), a u vezi s člankom 72. Zakona o proračunu (Narodne novine, br. 144/21), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_\_\_ 2022. godine, donijela

**Z A K L J U Č A K**

1. Prihvaća se u opravdanim slučajevima daljnje dodjeljivanje dodatnih bespovratnih sredstava preko raspoložive alokacije, u okvirnom iznosu od 1,6 milijardi kuna (209,4 milijuna EUR), za već odobrene vodno-komunalne projekte iz priloga ovog Zaključka koji se financiraju bespovratnim sredstvima iz Kohezijskog fonda u okviru Operativnog programa Konkurentnost i kohezija 2014. – 2020., Prioritetne osi 6 - Zaštita okoliša i održivost resursa, Investicijskog prioriteta 6ii - Ulaganje u vodni sektor kako bi se ispunili zahtjevi pravne stečevine Unije u području okoliša i zadovoljile potrebe koje su utvrdile države članice za ulaganjem koje nadilazi te zahtjeve, Specifičnog cilja 6ii1 - Unaprjeđenje javnog vodoopskrbnog sustava sa svrhom osiguranja kvalitete i sigurnosti usluga opskrbe pitkom vodom i 6ii2 - Razvoj sustava prikupljanja i obrade otpadnih voda s ciljem doprinosa poboljšanju stanja voda.

Dodjeljivanjem navedenih sredstava omogućiti će se daljnja provedba procedura javnih nabava, a samim time i provedba projekata.

2. Zadužuje se Ministarstvo gospodarstva i održivog razvoja kao Posredničko tijelo razine 1 i Hrvatske vode kao Posredničko tijelo razine 2 da kroz proceduru izmjene ugovora o dodjeli bespovratnih sredstava odobre dodjelu dodatnih sredstava za projekte iz točke 1. ovog Zaključka.

3. Sredstva Kohezijskog fonda za financiranje prihvatljivih troškova projekata iz točke 1. ovoga Zaključka planirana su Državnim proračunom Republike Hrvatske za 2022. godinu i projekcijama za 2023. i 2024. godinu, na Razdjelu 077, Glavi 3408 Ministarstva gospodarstva i održivog razvoja, aktivnosti K784038 Operativni program „Konkurentnost i kohezija“ – prioriteti 5 i 6.

4. Zadužuju se Ministarstvo gospodarstva i održivog razvoja kao Posredničko tijelo razine 1, Hrvatske vode kao Posredničko tijelo razine 2, te korisnici projekata kao potpisnici ugovora o dodjeli bespovratnih sredstava i ugovora o sufinanciranju projekta, da razmjerno postocima sufinanciranja iz ugovora o sufinanciranju osiguraju svoj udio u sredstvima za sufinanciranje nacionalnog dijela vodno-komunalnih projekata, sukladno dodijeljenim dodatnim sredstvima.

KLASA:

URBROJ:

Zagreb, \_\_\_\_\_. \_\_\_\_\_\_\_ 2021. godine

**PREDSJEDNIK VLADE**

**mr. sc. Andrej Plenković**

**OBRAZLOŽENJE**

U programskom razdoblju 2014. - 2020. tijela u sustavu upravljanja i kontrole ESI fondova kroz postupak direktne dodjele za strateške projekte odobrila su 60 vodno-komunalnih projekata čija vrijednost značajno nadilazi raspoloživa sredstva s namjerom da se pokrenu projekti koje je potrebno provesti slijedom obaveza preuzetih Ugovorom o pristupanju Europskoj uniji te unaprijedi sustav javne vodoopskrbe i sustav javne odvodnje i pročišćavanja otpadnih voda. Ovakva odluka je donesena uvažavajući činjenicu da svi odobreni projekti neće moći biti do kraja financirani iz raspoloživih EU sredstava te kako će se dio projekata morati završiti iz nacionalnih sredstava dok će dio projekata koji za to zadovolje uvjete biti moguće nastaviti financirati u programskom razdoblju 2021.-2027.

Vrijednost odobrenih 60 projekata iznosi 25.780.522.430,08 kuna sa PDV-om (3.392.174.003,96 EUR), od čega su prihvatljivi troškovi 20.500.307.302,58 kuna (2.697.408.855,60 EUR), te EU sredstva 14.363.231.083,88 kuna (1.889.898.826,83 EUR) čime je dostignuto 180,10% inicijalne alokacije koja je iznosila 1,049 milijardi eura, odnosno 222,51% umanjene alokacije koja iznosi 849,34 milijuna eura. Alokacija specifičnih ciljeva 6ii1 i 6ii2 umanjena je te su sredstva preusmjerena kako bi se potaknuo brži oporavak gospodarstva od krize uzrokovane pandemijom COVID-19.

S obzirom na ukazanu mogućnost financiranja prioritetnih ulaganja vodnoga gospodarstva kroz Nacionalni program za oporavak i otpornost (u daljnjem tekstu: NPOO), predloženo je da se 11 već odobrenih infrastrukturnih projekata javne vodoopskrbe, javne odvodnje i pročišćavanja otpadnih voda u okviru programskog razdoblja 2014. - 2020. cjelovito prebaci u NPOO obzirom na spomenuto umanjenje alokacije. Uzimajući u obzir navedeno od ukupno 60 odobrenih projekata kroz OPKK 2014. – 2020. nastaviti će se financirati 49 projekata.

Očekuje se da će do kraja 2023. godine biti završeno 19 projekata (3 projekta već završena), 15 projekata planira se završiti iz nacionalnih sredstava tijekom 2024. godine te se dio projekata koji neće biti dovršeni u navedenom programskom razdoblju predlažu za nastavak financiranja u okviru programskog razdoblja 2021. - 2027. (u ovom trenutku indikativno 15 projekata).

S obzirom na uočene trendove povećanja vrijednosti ponuda za građevinske radove dobivenih u postupcima javnih nabava u odnosu na procijenjene vrijednosti kod projekta koji su odobreni u okviru OPKK 2014. – 2020., Ministarstvo regionalnoga razvoja i fondova Europske unije kao Upravljačko tijelo, izdalo je 22. ožujka 2019. godine Uputu vezanu uz daljnju provedbu projekata u sklopu Specifičnih ciljeva 6ii1, 6ii2 i 6i1 u okviru Prioritetne osi 6 Operativnog programa Konkurentnost i kohezija 2014. – 2020. Slijedom navedene upute, Ministarstvo gospodarstva i održivog razvoja kao Posredničko tijelo razine 1, izdaje Suglasnost o budućem osiguranju sredstava kojim se omogućuje nastavak postupaka javne nabave nakon što Hrvatske vode kao Posredničko tijelo razine 2 ocjeni zahtjeve korisnika opravdanim. Posredničko tijelo razine 2 ocjenjuje nužnost i opravdanost svakog pojedinog zahtjeva korisnika prema iskustvu stečenom u već provedenim postupcima javnih nabava. Analizirajući stavke troškovnika i uspoređujući jedinične cijene sa prosjekom na određenom području (npr. različite kategorije tla, nosivost i sl.) utvrđuje se opravdanost i prihvatljivost povećanja cijena na konkretnom projektu.

Rezultat ove Suglasnosti je u konačnici, nakon novelirane aplikacije (samo u kontekstu povećanja sredstava bez izmjene opsega projekta kao i uvjeta prema kojima je projekt prvotno odobren), povećanje alokacije već odobrenog projekta i to kroz proceduru izmjene Ugovora o dodjeli bespovratnih sredstava. Slijedom navedenog do ovog trenutka odobreno je povećanje vrijednosti dodijeljenih bespovratnih sredstava za 7 projekata te je dodijeljeno 287.6 milijuna kuna (37,8 milijuna EUR) dodatnih bespovratnih sredstava.

Ova procedura je u srpnju 2021. godine zaustavljena slijedom Upute Ministarstva regionalnoga razvoja i fondova Europske unije te smo upućeni dopisom Ministarstva regionalnoga razvoja i fondova Europske unije kao Upravljačkog tijela, od 11. listopada 2021. godine (KLASA: 910-04/15-01/13, URBROJ: 538-05-6-1-2/340-21-66) da se kao preduvjet za sve izmjene poziva i projekata, pokretanje novih poziva ili ugovaranje projekata kojima se prelazi raspoloživa alokacija bespovratnih sredstava donosi Odluka Vlade Republike Hrvatske.

U ovom trenutku u tijeku su javne nabave na 19 projekata gdje se očekuje povećanje dodijeljenih bespovratnih sredstava u iznosu 767,4 milijuna kuna (101 milijun EUR). Također za 11 projekata preostaje pokrenuti preostale postupke javne nabave za ugovore o radovima gdje je realno za očekivati, temeljem već provedenih javnih nabava, da će pristigle ponude premašiti procijenjene vrijednosti. Procjenjuje se da će za ovih 11 projekata biti potrebno osigurati 824 milijuna kuna (108,4 milijuna EUR) dodatnih bespovratnih sredstava.

Ovim Zaključkom zadužuje se Ministarstvo gospodarstva i održivog razvoja kao Posredničko tijelo razine 1 i Hrvatske vode kao Posredničko tijelo razine 2 da nastave proceduru izmjene ugovora o dodjeli bespovratnih sredstava kao i ugovora o sufinanciranju kojima će se odobriti dodjela dodatnih sredstava za već odobrene vodno-komunalne projekte, a na kojima se utvrdi opravdanost zahtjeva za povećanjem. Obzirom da u ovom trenutku postoji zastoj u provedbi procedura javnih nabava, a samim time i u provedbi projekata donošenje predmetnog Zaključka omogućit će daljnji nastavak provedbe postupaka javnih nabava te ubrzanje provedbe projekata. Procijenjeni iznos dodatnih bespovratnih sredstava dobiven je temeljem pristiglih ponuda na javnim nabavama koje su u tijeku te temeljem stečenog iskustva na već provedenim javnim nabavama za nabave koje još nisu započele.

Iako postotak dodijeljenih sredstava ne prati realizacija ista je značajno povećana tijekom 2021. godine te do kraja siječnja 2022. godine iznosi 64,43%. Obzirom na vidljivi rastući trend očekuje se da će sredstva alocirana za provedbu vodno-komunalnih projekata biti u potpunosti povučena.

Zbog navedenog predlaže se donošenje ovoga Zaključka

**Prilog – Prikaz procjena mogućih povećanja dodijeljenih bespovratnih sredstava po projektima**

